तरंगा के डोप विवाद से ध्यान भंग नहीं हुआ : महारूफ  
श्रीलंकाई गेंदबाज महारूफ ने जोर देकर कहा कि उनकी टीम का इस रिपोर्ट से ध्यान भंग नहीं हुआ है कि उपुल तरंगा विश्व कप के दौरान डोप परीक्षण में विफल रहे थे।
श्रीलंका के तेज गेंदबाज फरवेज महारूफ ने जोर देकर कहा कि उनकी टीम का इस रिपोर्ट से ध्यान भंग नहीं हुआ है कि बल्लेबाज उपुल तरंगा विश्व कप के दौरान डोप परीक्षण में विफल रहे थे। महारूफ ने कहा कि खिलाड़ियों ने इस बारे में चर्चा तक नहीं की, क्योंकि उनका ध्यान इंग्लैंड के खिलाफ चल रही टेस्ट शृंखला पर है।  तरंगा इंग्लैंड के खिलाफ खेल रही टेस्ट शृंखला के लिए टीम का हिस्सा नहीं हैं, लेकिन उनके वनडे टीम में जगह बनाने की संभावना है। यह 27 वर्षीय बल्लेबाज उस समय डोप विवाद में फंस गया, जब एक समाचार पत्र की रिपोर्ट में कहा गया कि वह प्रेडनिसोलोन नाम के प्रतिबंधित पदार्थ के लिए पॉजीटिव पाए गए हैं, जिसका इस्तेमाल दमे के उपचार के लिए होता है।  अंतरराष्ट्रीय क्रिकेट परिषद इस खिलाड़ी के खिलाफ जांच शुरू करेगा, जो दमे से पीड़ित है। महारूफ ने कहा कि टीम पर इन रिपोर्ट का कोई असर नहीं पड़ा है।  स्थानीय मीडिया ने महारूफ के हवाले से कहा, इससे बिलकुल भी ध्यान भंग नहीं हुआ है। हमने इस बारे में बात नहीं की है। एक टीम के रूप में आप यहां एक काम के लिए आए हैं और हम यहां अच्छे टेस्ट मैच के लिए हैं और अच्छा प्रदर्शन करने की कोशिश कर रहे हैं। इस बात की कोई चिंता नहीं है कि बाहर क्या हो रहा है। महारूफ ने हालांकि तरंगा की तारीफ भी की।  उन्होंने विश्व कप सेमीफाइनल में शतक बनाने वाले इस बल्लेबाज के बारे में कहा, वह (तरंगा) अच्छा इंसान है, वह कई बार ब्रिटेन आ चुका है और अच्छा प्रदर्शन किया है। उसने पिछले विश्व कप में भी अच्छा प्रदर्शन किया था। उन्होंने कहा, वह हमारी टीम में स्थापित सलामी बल्लेबाज है और अच्छा इंसान है।